**E L ŐT E R J E S Z T É S**

# **Szombathely Megyei Jogú Város Közgyűlésének 2021. augusztusi rendkívüli ülésére**

**Javaslat idősgondozással kapcsolatos együttműködési megállapodás megkötésére**

Szombathely Megyei Jogú Város Közgyűlése a 2020. október 29-én megtartott ülésén megtárgyalta a „Javaslat szociális központ létrehozására vonatkozó koncepcióval kapcsolatos döntés meghozatalára” című előterjesztést. A szakmai anyag, amely a személyes gondoskodást nyújtó szociális szolgáltatások fejlesztésére tartalmazott javaslatokat, részletesen kitért a Szombathely, Pozsony utca 47. szám alatti ingatlanban működő Idősek Gondozóháza (továbbiakban: Gondozóház), valamint a Szombathely, Kolozsvár u. 27. szám alatt működő Hajléktalanok Otthona (továbbiakban: Otthon) által nyújtott szociális szolgáltatások helyzetelemzésére, a működés jelenlegi feltételeire, a lakosság szükségleteire.

Az időskorúak átmeneti elhelyezését Szombathely város a Pálos Károly Szociális Szolgáltató Központ és Gyermekjóléti Szolgálat által a Szombathely, Pozsony u. 47. szám alatt működtetett Gondozóházban biztosítja jelenleg 17 férőhelyen.

A Gondozóház az alábbi tárgyi feltételek hiánya miatt rendelkezik határozott időre – 2023. december 31. napjáig - szóló ideiglenes működési engedéllyel:

* az akadálymentes közlekedés feltételeinek biztosítása nem megoldott;
* a nagyobb szobákban az elhelyezettek száma (6 fő) meghaladja a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendeletben megengedett létszámot (4 fő);
* az 1 főre jutó alapterület a kisebb szobákban (4 m2/fő) kevesebb az előírt minimumnál (6 m2/fő);
* a hiányzó helyiségek a következők: foglalkoztató, látogatók fogadója, betegszoba, nemenkénti fürdő, látogatói illemhely.

A határozott időre szóló működési engedélyhez képest is szűkül a Gondozóház, mint ellátási forma biztosításának lehetősége, mivel A szociális igazgatásról és a szociális ellátásokról szóló 1993. évi III. törvény (a továbbiakban: Szt.) rendelkezése szerint átmeneti elhelyezést nyújtó intézmény – a hajléktalan ellátást érintő kivételekkel – 2022. december 31. napjáig működhet.

A Kolozsvár utca 27. szám alatti telephelyen valósul meg az idős hajléktalan személyek ellátása, 26 fő férőhelyen. Az Otthon tartós bentlakásos ellátási formát biztosító intézményi ellátás. Azok a fedél nélküli, nehéz sorsú emberek kerülhetnek ide, akiknek az ellátása, gondozása az átmeneti szálláson nem megvalósítható, mivel egészségi állapotuk romlása okán tartós ápolásra, gondozásra szorulnak.

Az Otthon műszaki állapota az elmúlt évtizedben jelentős mértékben leromlott. Az épület folyamatosan beázik, annak ellenére, hogy több alkalommal került javításra a tető, az elhasználódott vízelvezető csövek kicserélésre kerültek. Az elöregedett elektromos vezetékek miatt folyamatosak a zárlatok, áramszünetek. A szennyvízelvezető rendszer elhasználódottsága miatt rendszeresek a dugulások, a mellékhelyiségek egy része végleg lezárásra került.

Összességében a tárgyi feltételek mind a Gondozóház, mind az Otthon esetében hiányosak, illetve nem megfelelő színvonalúak, ezáltal nem felelnek meg a méltó időskor biztosításához szükséges kívánalmaknak.

A szakmai javaslatban konklúzióként került megfogalmazásra Szombathely Megyei Jogú Város jelenlegi szociális ellátórendszere újragondolásának indokoltsága a megváltozott szociális szükségletek, az átmeneti elhelyezést nyújtó intézményekre vonatkozó jogszabályi változások, és a rendszerben jelenleg a tárgyi feltételek tekintetében fennálló hiányosságok miatt.

Megállapításra került, hogy újragondolás során a szakmai szempontok mellett hosszú távú fenntarthatóság, a hozzáférés és a költséghatékonyság szempontjait is szem előtt kell tartani. Szükséges továbbá a méltó öregedés feltételeinek biztosítása érdekében, az ellátotti érdekeket szem előtt tartva az önkormányzati szektoron kívüli szereplőkkel – egyházak, civil szervezetek- való együttműködés lehetőségének vizsgálata.

A szakmai javaslat az ellátórendszer átalakításának, a megfelelő tárgyi környezet kialakításának javasolt helyszínéül a Pozsony utca 47. szám alatti ingatlant jelölte meg. Az ingatlan fejlesztése egy olyan bentlakásos és nappali intézmény működtetésére adott volna lehetőséget, amely a férőhelyszámok bővítésével jelentősen csökkenthette volna a fennálló szükségletek és a rendelkezésre álló ellátási kapacitások közötti különbségeket, továbbá az egyes ellátás típusok tárgyi feltételeinek jelentős színvonalbeli javulását eredményezte volna. Az ingatlan lakókörnyezetében a fenti fejlesztési javaslat feszültségeket szült, a környéken lakók ellenérzésüknek adtak hangot az integrált intézmény kialakításával kapcsolatban, így a szociális ellátórendszer fejlesztésére más alternatívák átgondolása vált szükségessé.

A fentiekre tekintettel az Önkormányzat 2020. december 2. napján szándéknyilatkozatot tett a Magyarországi Evangélikus Egyház Országos Elnöksége felé az Önkormányzat és az Egyház közötti, a szociális ellátások területén való hosszú távú együttműködésre vonatkozóan. A szociális ellátórendszer fejlesztéséhez biztosított önkormányzati forrás ellenében az Egyház ellátási szerződés keretében látná el az önkormányzat Szt. 90. § (2) bekezdése szerinti kötelező feladatát képező idősek otthonában és hajléktalanok otthonában történő ellátás megszervezését.

A szándéknyilatkozatra reagálva a Magyarországi Evangélikus Egyház (továbbiakban: Egyház) a 12/2021. (II.4.) országos presbitériumi határozatával döntött az önkormányzattal való szociális területen történő együttműködés támogatásáról.

Szombathely Megyei Jogú Város Közgyűlése a 109/2021. (IV.29.) PM. sz. határozatban úgy döntött, hogy nyilvános pályázatot ír ki a szombathelyi 7841 hrsz.-ú, belterületi 9 albetétes társasházi ingatlan egyben történő értékesítésére azzal, hogy a vételár minimum 750 M Ft + ÁFA legyen. A fenti ingatlan négy albetétjében működik az Otthon jelenleg. Az Otthon lakóinak megfelelő módon történő elhelyezéséig - a pályázati kiírás szerint - az Önkormányzat az érintett ingatlanrészt nem adja a vevő birtokába.

A fenti adásvételi szerződésből származó bevétel jelenti a szociális ellátórendszer- Egyházzal együttműködésben történő - fejlesztéséhez szükséges fedezetet.

Az Egyházzal, valamint a Szombathelyi Evangélikus Diakónia Központtal történő hosszútávú együttműködésre vonatkozó Együttműködési Megállapodás (a továbbiakban: Megállapodás) tervezetét az előterjesztés melléklete tartalmazza. A Megállapodás tervezetének értelmében:

* A szombathelyi polgárokról az idősellátás területén méltó módon történő gondoskodás, az ellátórendszer fejlesztésének érdekében az Önkormányzat br.550 M Ft támogatást biztosít az Egyház részére.
* Az Egyház vállalja, hogy 24 új, örökös hajléktalan otthoni és 20 új, örökös idősotthoni férőhelyet létesít, és biztosít az önkormányzat számára, a Szombathely, Középhegyi út 1. szám alatti Szombathelyi Evangélikus Diakónia Központban. Az örökös férőhelyeken az Egyház teljeskörű intézményi ellátást biztosít, az ellátottakkal intézményi jogviszonyt létesít, további önkormányzati térítés, pénzügyi hozzájárulás nélkül. Az Egyház az Önkormányzattal kötött térítésmentes, határozatlan idejű ellátási szerződés alapján látja el a fenti szociális szolgáltatásokat.
* A hajléktalan otthoni férőhelyeken történő szolgáltatás biztosításának kezdő időpontja 2022. szeptember 1. napja, az idősotthoni férőhelyek tekintetében 2023. január 1. napja. A Gondozóházból, illetve az Otthonból ténylegesen átvételre kerülő ellátottak száma az átadáskor kerül rögzítésre a Megállapodásban, az átadáskori állapotnak megfelelően.
* A fenti támogatásból megvalósuló infrastrukturális, tárgyi feltételekben megvalósuló fejlesztések hozzájárulnak a szombathelyi idős polgárok megfelelő színvonalú ellátásához, a méltó időskor megéléséhez szükséges feltételek megteremtéséhez. A megvalósuló fejlesztés műszaki paramétereit a Megállapodás 1. sz. melléklete tartalmazza.
* Az örökös férőhelyek Egyház által történő biztosítása az Önkormányzat számára hosszútávú tervezhetőséget és fenntarthatóságot tesz lehetővé. A lakosság számára az ellátásokhoz való hozzáférés kiszámíthatóságát jelenti.
* A Megállapodás tartalmazza a feladatellátás hosszútávú biztosítására vonatkozó garanciákat

A Megállapodás létrejötte, az Egyház és az Önkormányzat közötti szociálpolitikai feladatmegosztás fentiekben részletezett előnyein túl az Önkormányzat számára a költséghatékonyság szempontjából is előnyökkel jár. A Gondozóház és az Otthon működtetéséhez biztosított éves önkormányzati támogatás összege nagyságrendileg 39 M Ft, mely összeget a 2023. évtől nem szükséges a város költségvetésében biztosítani.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. július „ ”**

/: **Dr. Nemény András**:/

HATÁROZATI JAVASLAT

**…/2021. (VIII. 2.) Kgy. számú határozat**

1. Szombathely Megyei Jogú Város Közgyűlése a „Javaslat idősgondozással kapcsolatos együttműködési megállapodás megkötésére” című előterjesztést megtárgyalta, és az együttműködési megállapodást az előterjesztés és melléklete szerinti tartalommal jóváhagyja.
2. A Közgyűlés felhatalmazza a polgármestert az együttműködési megállapodás aláírására.
3. A Közgyűlés a szombathelyi 7841 hrsz.-ú ingatlan értékesítéséből származó bevételből a Szombathely, Középhegyi út 1. szám alatti Szombathelyi Evangélikus Diakónia Központ együttműködési megállapodásban részletezett fejlesztésére br. 550 M Ft támogatást biztosít.
4. A Közgyűlés felkéri a polgármestert az Egyházzal kötendő térítésmentes, határozatlan idejű ellátási szerződés kidolgozására és Közgyűlés elé történő előterjesztésére.
5. A Közgyűlés felkéri a polgármestert, hogy folytasson egyeztetéseket a Magyarországi Evangélikus Egyházzal, a Szombathelyi Evangélikus Diakónia Központtal, valamint a FÉHE Nonprofit Kft. és a Pálos Károly Szociális Szolgáltató Központ és Gyermekjóléti Szolgálat érintett munkavállalóival a további foglalkoztatásuk tekintetében, és tegyen meg minden szükséges intézkedést annak érdekében, hogy az egyes ellátás típusok megszűnését követően az intézmények dolgozói munkaviszonnyal rendelkezzenek.

**Felelősök:** Dr. Nemény András, polgármester

Dr. László Győző, alpolgármester

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adóosztály vezetője/

**Határidő:** azonnal (1. és 2. pontok vonatkozásában)

Az együttműködési megállapodásban foglaltak szerint (3. pont vonatkozásában)

2022. július 31. (4. pont vonatkozásában)

2021. december 31. (5. pont vonatkozásában)